Ændret forslag til Europa-Parlamentet og Rådets beslutning om fælles rammer for udviklingen af satellitbaserede personkommunikationstjenester i Det Europæiske Fællesskab (1) (96/C 350/10) (EØS-relevant tekst) KOM(96) 467 endelig udg. - 95/0274(COD)

(Forelagt af Kommissionen i henhold til EF-traktatens artikel 189 A, stk. 2, den 14. oktober 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, 66 og 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

(1) Den 7. december 1993 vedtog Rådet en resolution om indførelse af satellitbaseret personkommunikation i Fællesskabet (2); her understregede Rådet, hvor vigtigt det er, at der sker en koordineret indsats, for at satellitbaserede personkommunikationstjenester kan indføres i Fællesskabet under fuld hensyntagen til tjenesternes globale karakter; Rådet understregede endvidere behovet for at fastlægge en effektiv politik og bad Kommissionen undersøge området, følge med i den internationale udvikling og foreslå passende foranstaltninger;

den 19. maj 1995 vedtog Europa-Parlamentet en beslutning om mobil- og personkommunikation i Det Europæiske Fællesskab (3), hvor det anførtes som et prioriteret mål, at der inden den 1. januar 1996 fastlægges en harmoniseret godkendelsesstrategi for satellitbaseret mobil- og personkommunikation, og at der på dette grundlag hurtigt iværksættes procedurer for udstedelse af licenser til sådanne systemer; denne strategi må gennemføres snarest muligt for at tage højde for den hurtige udvikling af disse tjenester på globalt plan samt tjenesternes samfundsmæssige og handelsmæssige konsekvenser;

den 29. juni 1995 vedtog Rådet en resolution om videreudvikling af mobil- og personkommunikation i Det Europæiske Fællesskab (4), hvor det fremhæves som et prioriteret mål, at der tilstrækkelig hurtigt fastlægges harmoniserede godkendelsesvilkår for satellitbaseret mobil- og personkommunikation, der bygger på en undersøgelse gennemført af Det Europæiske Udvalg for Retsforskrifter på Teleområdet (ECTRA);

satellitbaserede personkommunikationssystemer spiller en rolle for varetagelsen af forsyningspligten i EF's randområder og dermed styrkelsen af den sociale og økonomiske samhørighed;

(2) efter at have undersøgt telekommunikations-, handels- og industriaspekterne, såvel som frekvens- og standardiseringsaspekterne af satellitbaseret personkommunikation og efter at have hørt de relevante sektorer i erhvervslivet har Kommissionen fremlagt et forslag til beslutning og en tilhørende tidsplan med det formål at nå frem til, at der udvælges og godkendes satellitbaserede personkommunikationstjenester ud fra en fælles strategi;

(3) adgangen til markedet for rumsegmentoperatører inden for satellitbaseret personkommunikation kan kun begrænses på grundlag af objektive, gennemskuelige og ikke-diskriminerende udvælgelseskriterier, der står i et rimeligt forhold til formålet og beror på de begrænsede frekvensressourcer, og bevillingsprocedurerne skal være objektive, gennemskuelige og ikke-diskriminerende; inden for det begrænsede fælles spektrum må der foretages en harmoniseret udvælgelse på EF-plan; de fælles godkendelsesvilkår for satellitbaserede personkommunikationstjenester skal bygge på principper om objektivitet, gennemskuelighed, ikke-diskrimination og proportionalitet;

(4) satellitbaseret personkommunikation er først og fremmest rettet mod brugere, der rejser mellem medlemsstaterne, men især uden for EF, og modstridende nationale love, bestemmelser og administrative foranstaltninger vil hæmme eller endda hindre tilrådighedsstillelsen af EF-dækkende satellitbaserede personkommunikationstjenester, den frie bevægelighed for det dertil knyttede udstyr og dermed en vellykket indførelse af tjenesterne på det indre marked;

(5) fri tilrådighedsstillelse af satellitbaserede personkommunikationstjenester og fri bevægelighed for det tilknyttede udstyr på det indre marked kan kun opnås, hvis der sker en indbyrdes tilnærmelse af nationale bestemmelser og administrative foranstaltninger på grundlag af harmoniserede godkendelsesvilkår for tjenesteleverandører og gateway-operatører samt om nødvendigt for udstyr;

(6) Europa-Parlamentet og Rådet overvejer foranstaltninger vedrørende tilladelser og enkeltlicenser på telekommunikationsområdet i EF; så længe sådanne EF-dækkende godkendelsesbestemmelser ikke er vedtaget og gennemført, er der i betragtning af sagens hastende karakter behov for en EF-foranstaltning inden for satellitbaserede personkommunikationstjenester, som beskrevet i denne beslutning; foranstaltningen skal være af uopsættelig karakter, om end af begrænset varighed;

(7) på baggrund af den forventede tidshorisont for etableringen af satellitbaserede personkommunikationssystemer tager foranstaltningen sigte på at sikre, at der inden for den begrænsede periode, foranstaltningen varer, træffes passende forskriftsmæssige og strategiske forholdsregler i EF vedrørende udvælgelse og godkendelse af satellitbaserede personkommunikationssystemer, idet der tages hensyn til den internationale dimension og de deraf følgende krav;

(8) i betragtning af, at frekvensressourcerne er begrænsede, må det afgøres, inden for hvilke kategorier af satellitbaserede personkommunikationstjenester det er nødvendigt at foretage en udvælgelse gennem en sammenligning af bud; en fælles EF-udvælgelsesproces skal hindre, at der træffes uforenelige nationale beslutninger om udvælgelse af satellitsystemer; det må fastlægges i detaljer, hvilke procedurer der skal følges ved sammenligningen af bud;

(9) mulige ansøgere skal informeres om procedurerne for sammenligning af bud og om udvælgelseskriterierne samt om, hvilke principper der vil blive lagt til grund ved fastsættelsen af de fælles godkendelsesvilkår for rumsegmentoperatører inden for satellitbaseret personkommunikation;

(10) ved at fastlægge fælles vilkår for udvalgte rumsegmentoperatører og harmoniserede godkendelsesvilkår for tjenesteleverandører, gateway-operatører og om nødvendigt for omsætning og brug af udstyr vil medlemsstaterne kunne udstede tilladelser under gældende nationale ordninger i overensstemmelse med direktiv 94/46/EF og dermed undgå ukoordinerede og uforenelige nationale beslutninger;

(11) de bestemmelser, der vedtages af Den Europæiske Radiokommunikationskomité (ERC) og Det Europæiske Udvalg for Retsforskrifter på Teleområdet (ECTRA), kan, hvis de er i overensstemmelse med EF's interesser, danne grundlag for brugen af de relevante frekvenser til satellitbaserede personkommunikationstjenester og for godkendelseskriterierne for disse tjenester;

de europæiske standardiseringsorganer, herunder Det Europæiske Institut for Telestandarder (ETSI) og CEN/CENELEC, kan til rette tid inddrages med henblik på at fastlægge de standarder, der er nødvendige på området;

(12) den globale dimension af satellitbaserede personkommunikationssystemer og -tjenester og den globale forskriftsstruktur, som de er underlagt, spiller en vigtig rolle i EF's overvejelser; nærværende EF-foranstaltning skal give EF og medlemsstaterne mulighed for at øve større indflydelse på den verdensomspændende udvikling inden for mobil- og personkommunikation;

på grund af de satellitbaserede personkommunikationstjenesters inhærent globale karakter kan det være nødvendigt at indgå en lang række aftaler med tredjelande om bl.a. samtrafik, fri omsætning og brug af udstyr, drift af satellitsystemer og satellitkontrolcentre, planer for frekvensanvendelse og -fællesbrug, nummerering, sikkerheds- og alarmfunktioner, adgang til gateway-stationer og adgang til markedet i tredjelande; disse aftaler hænger nøje sammen med aftaler om markedsadgang; Kommissionen kan derfor indlede multilaterale og/eller bilaterale forhandlinger om disse aspekter af satellitbaseret personkommunikation;

(13) resultaterne af internationale drøftelser og/eller andre relevante ændringer af omstændighederne kan medføre, at beslutninger, der er truffet som led i denne foranstaltning, må ændres, eller at Kommissionen i tæt samarbejde med medlemsstaterne må træffe andre passende forholdsregler;

(14) medlemsstaterne skal træffe alle nødvendige forholdsregler for at gennemføre denne foranstaltning og de deraf følgende beslutninger i rette tid; medlemsstaterne underretter Kommissionen om de nationale gennemførelsesforanstaltninger;

(15) de relevante sektorer i erhvervslivet bør opfordres til at samarbejde nært med Kommissionen og de nationale myndighedsorganer med henblik på at finde løsninger på de spørgsmål, der rejser sig i forbindelse med udvælgelse og godkendelse af satellitbaserede personkommunikationstjenester; dette samarbejde kan udvides til at omfatte behandling af spørgsmålene i international sammenhæng;

Kommissionen kan vælge at søge bistand fra et ad hoc-panel af eksperter i forbindelse med udførelsen af de opgaver, den pålægges i henhold til denne beslutning; dette panel bør så vidt muligt sammensættes af relevante eksperter fra erhvervslivet samt om nødvendigt sagkyndige fra nationale ministerier og repræsentanter fra relevante organer, herunder ETSI, ECTRA, ERC og andre statslige organer;

de oplysninger, der fremlægges af ansøgere og andre medlemmer af erhvervslivet kan være af fortrolig karakter; disse oplysninger vil blive behandlet med den yderste diskretion; dette skal dog ikke hindre offentliggørelse af oplysninger, der er relevante for en udvælgelses- og godkendelsesproces -

VEDTAGET FØLGENDE BESLUTNING:

Artikel 1

Fastlæggelse af en EF-foranstaltning

Denne beslutning har til formål at fremme en harmoniseret indførelse af satellitbaserede personkommunikationstjenester i EF ved hjælp af en foranstaltning på EF-plan med henblik på koordinering mellem de nationale myndighedsorganer for telekommunikation.

Foranstaltningen er begrænset til en periode på tre år at regne fra den dato, hvor beslutningen offentliggøres i De Europæiske Fællesskabers Tidende. Kommissionen følger udviklingen inden for satellitbaseret personkommunikation, aflægger efter to år rapport om foranstaltningens effektivitet og fremsætter om nødvendigt forslag til Europa-Parlamentet og Rådet om forlængelse eller udvidelse af foranstaltningen.

Artikel 2

Målsætninger

Målsætningerne for foranstaltningen inden for satellitbaseret personkommunikation er at sikre, at der inden for den periode, der er fastsat i artikel 1:

i) udvælges rumsegmentoperatører til satellitbaseret personkommunikation

ii) vedtages fælles vilkår for national godkendelse af rumsegmentoperatører inden for satellitbaseret personkommunikation

iii) i overensstemmelse med direktiv 94/46/EF og direktiv . . ./. . ./EF om ensartede principper for almene tilladelser og enkeltlicenser for teletjenester fastlægges harmoniserede godkendelsesvilkår for tjenesteleverandører og gateway-operatører inden for satellitbaseret personkommunikation, og om nødvendigt fastsættes passende bestemmelser for omsætning og brug af udstyr

iv) etableres en dialog og, hvor det er hensigtsmæssigt, føres forhandlinger mellem Det Europæiske Fællesskab og tredjelande med det formål at skabe et internationalt samarbejde for at fordele rumsegmentressourcerne under hensyntagen til alle berørte landes interesser, fjerne hindringer for udviklingen af satellitbaserede personkommunikationstjenester og dermed fremme udviklingen.

Artikel 3

Definitioner

I denne beslutning forstås ved:

- godkendelse af en rumsegmentoperatør: udstedelse af en tilladelse, der giver en virksomhed ret til at etablere og styre rumsegmentkapacitet til tilrådighedsstillelse af satellitbaserede personkommunikationstjenester og til at bruge det relevante frekvensspektrum under fastsatte vilkår

- leverandør af satellitbaserede personkommunikationstjenester: enhver virksomhed, der stiller satellitteletjenester, som defineret i direktiv 94/46/EF, til rådighed ved hjælp af rumsegmentkapacitet, der stilles til rådighed af de udvalgte rumsegmentoperatører; dette omfatter ikke videresalg af godkendte tjenester

- gateway-operatør: enhver virksomhed, der stiller satellitnettjenester, som defineret i direktiv 94/46/EF, til rådighed ved hjælp af rumsegmentkapacitet, der stilles til rådighed af de udvalgte rumsegmentoperatører.

Artikel 4

Fastlæggelse af en procedure for udvælgelse af rumsegmentoperatører

Det påhviler Kommissionen i nært samarbejde med myndighedsorganerne i medlemsstaterne og i overensstemmelse med proceduren in artikel 7 at:

i) opdele de satellitbaserede personkommunikationstjenester i kategorier og afgøre, inden for hvilke kategorier det er nødvendigt at foretage en udvælgelse af rumsegmentoperatører

ii) vedtage kriterier for de pågældende kategorier for en fælles udvælgelse af rumsegmentoperatører, der skal bevilges tilladelse til at tilbyde deres tjenester i EF

iii) vedtage procedurer for gennemførelse af en sammenligning af bud

iv) vedtage principper for alle tjenestekategorier for, hvilke fælles godkendelsesvilkår der skal gælde for de udvalgte rumsegmentoperatører.

Artikel 5

Udvælgelse af rumsegmentoperatorer

1. Der offentliggøres en indkaldelse af interessetilkendegivelser i De Europæiske Fællesskabers Tidende inden for seks måneder, efter at denne beslutning er vedtaget.

i) I indkaldelsen af interessetilkendegivelser beskrives kriterierne for en fælles udvælgelse for hver tjenestekategori, jf. artikel 4, stk. ii), udvælgelsesprocedurerne, jf. artikel 4, stk. iii) og principperne for de fælles godkendelsesvilkår, jf. artikel 4, stk. iv).

ii) Indkaldelsen af interessetilkendegivelser henvender sig til enhver fysisk eller juridisk person, der ønsker at drive et system til satellitbaserede personkommunikationstjenester i EF.

2. Efter proceduren i artikel 9 vedtages en beslutning om udvælgelse af rumsegmentoperatører inden for de relevante tjenestekategorier.

Artikel 6

Vedtagelse af fælles og harmoniserede godkendelsesvilkår

Godkendelse af rumsegmentoperatører, gateway-operatører og leverandører af satellitbaserede personkommunikationstjenester sker i overensstemmelse med Europa-Parlamentet og Rådets direktiv om ensartede principper for almene tilladelser og enkeltlicenser for teletjenester. Medmindre andet fremgår af det nævnte direktiv, og særlig bilag I hertil, vedtages følgende ved en beslutning i overensstemmelse med proceduren i artikel 8:

i) fælles godkendelsesvilkår for de udvalgte rumsegmentoperatører

ii) harmoniserede godkendelsesvilkår for leverandører af satellitbaserede personkommunikationstjenester, gateway-operatører samt om nødvendigt for omsætning og brug af udstyr

iii) eventuelle andre foranstaltninger, der har til formål at fremme udviklingen af satellitbaseret personkommunikation.

Med henblik på vedtagelsen af de fælles og harmoniserede godkendelsesvilkår kan Kommissionen, hvor den finder det hensigtsmæssigt, vælge at rådføre sig med repræsentanter for de udvalgte rumsegmentoperatører.

Artikel 7

Samarbejde med CEPT og europæiske standardiseringsorganer

For at bidrage til vedtagelsen af fælles og harmoniserede kriterier og vilkår og under passende hensyntagen til tidsplanen i bilaget kan Kommissionen bede europæiske standardiseringsorganer såsom Det Europæiske Institut for Telestandarder (ETSI) og CEN/CENELEC, såvel som Den Europæiske Radiokommunikationskomité (ERC) og Det Europæiske Udvalg for Retsforskrifter på Teleområdet (ECTRA) om at foretage en undersøgelse af, hvilke tekniske kriterier og vilkår der er behov for. Undersøgelserne udføres på grundlag af opgavespecifikationer fra Kommissionen i henhold til de eksisterende rammeaftaler med disse organisationer.

Artikel 8

Rådgivende udvalg

1. I gennemførelsen af denne beslutning bistås Kommissionen af EU-Teleudvalget, der er nedsat i medfør af Europa-Parlamentet og Rådets direktiv om ensartede principper for almene tilladelser og enkeltlicenser for teletjenester.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 9

Forskriftsudvalg

1. Som en undtagelse fra bestemmelserne i artikel 8 gælder følgende procedure for de spørgsmål, der er omfattet af artikel 5, stk. 2):

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, skt. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanter for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. Kommissionen vedtager de påtænkte foranstaltninger, når de er i overensstemmelse med udvalgets udtalelse.

4. Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet ved udløb af en frist på tre måneder ikke truffet nogen afgørelse, vedtages de foreslåede foranstaltninger af Kommissionen.

Artikel 10

Internationale aspekter

1. Rådet fastlægger inden den 31. december 1996 en fælles holdning vedrørende allokeringen af frekvenser til satellitbaserede personkommunikationstjenester, og giver, såfremt det er ønskeligt for at opnå en kritisk masse, Kommissionen mandat til at føre forhandlinger i de relevante internationale organer, særlig Den Internationale Telekommunikationsunion, og eventuelt med de berørte tredjelande, med henblik på at fastlægge vilkårene for adgang til rumsegmentet og godkendelsesvilkårene for rumsegmentoperatører.

2. Medlemsstaterne underretter Kommissionen om eventuelle problemer, af retlig eller praktisk karakter, som EF-baserede organisationer måtte støde på i forbindelse med indførelsen af satellitbaseret personkommunikation i tredjelande.

3. Når Kommissionen f.eks. på baggrund af de oplysninger, den modtager i medfør af stk. 1 og 2, konstaterer, at der kan være behov for forhandlinger for at fjerne hindringer for indførelsen af satellitbaseret personkommunikation i EF, kan den anmode om mandat eller udvidelse af mandat til at indlede sådanne forhandlinger med henblik på at fjerne hindringerne og dermed lette indførelsen af satellitbaseret personkommunikation i EF.

EF's tiltag tager sigte på at sikre, at virksomheder fra EF har samme adgang til markederne i tredjelande, som disse landes virksomheder har til EF-markedet, samt på at fremme interoperabiliteten mellem de forskellige person- og mobilkommunikationssystemer, navnlig gennem anvendelse af de transmissionsstandarder, der allerede nu sikrer sådanne systemers interoperabilitet i EF.

4. Foranstaltninger, der træffes i medfør af denne artikel, tilsidesætter ikke EF's og medlemsstaternes forpligtelser ifølge gældende internationale aftaler.

Artikel 11

Ændring af beslutninger

For at tage hensyn til resultaterne af drøftelser i internationale fora og/eller med tredjelande eller som følge af foranstaltninger i overensstemmelse med artikel 10 samt eventuelle relevante ændringer af omstændighederne, vedtager Kommissionen i nært samarbejde med medlemsstaternes myndigheder og efter proceduren i artikel 8 de nødvendige foranstaltninger, herunder ændring af sine beslutninger.

Artikel 12

Gennemførelsesbestemmelser

1. Medlemsstaterne træffer alle nødvendige forholdsregler i form af love eller administrative bestemmelser for at gennemføre de foranstaltninger, der er fastlagt i, eller som vedtages i medfør af, denne beslutning.

2. Medlemsstaterne fremsender senest seks måneder efter vedtagelsen af denne beslutning de oplysninger, som Kommissionen har brug for for at kontrollere, om beslutningen er gennemført.

3. Medlemsstaterne fremsender senest tre måneder efter vedtagelsen af de beslutninger, der træffes i medfør af denne beslutning, og i overensstemmelse med tidsplanen i bilaget, oplysninger, der sætter Kommissionen i stand til at kontrollere, at beslutningerne efterleves.

Artikel 13

Fortrolighed

1. Medmindre andet fremgår af bestemmelserne i denne beslutning, offentliggør Kommissionen og de nationale myndighedsorganer, deres tjenestemænd og øvrige ansatte samt rådspurgte eksperter ikke nogen oplysninger, som de er kommet i besiddelse af som led i gennemførelsen af denne beslutning, og som er af den art, der er omfattet af tavshedspligten.

2. Bestemmelsen i stk. 1 hindrer ikke offentliggørelse af information om udvælgelseskriterier og godkendelsesvilkår, der ikke indeholder oplysninger af fortrolig karakter.

Artikel 14

Denne beslutning er rettet til medlemsstaterne.

(1) EFT nr. C 15 af 20. 1. 1996, s. 6.

(2) EFT nr. C 339 af 16. 12. 1993, s. 1.

(3) Endnu ikke offentliggjort i Tidende.

(4) EFT nr. C 188 af 22. 7. 1995, s. 3.

BILAG

>TABELPOSITION>